和東坡紅鞓带
作者：秦觀
朝代：宋

paragraphs: 君不見相如容貌窮不枯，卓氏恥之分百奴。
一朝奉指使筇筰，駟馬赤車從萬夫。
仲元君平更高妙，寄食耕卜霜眉鬚。
兩川人物古不乏，數子風流今可無。
參軍少年飽經術，期作侍中司御壺。
老披青衫更矍鑠，上馬不用兒孫扶。
一朝忽解印綬去，恥將詩禮攘裙襦。
懸知百年事已定，却笑列仙形甚臞。
東阡北陌西風入，瑞草橋邊人叫呼。
想見紅圍照白髮，頹然醉卧文君壚。